รฟม.เปิดขายซองประมูลรถไฟฟ้า “สายสีส้ม” 10-24 ก.ค. ยื่นเสนอก.ย.-คาดเซ็นสัญญาธ.ค.63
รฟม.เปิดขายซองประมูลรถไฟฟ้า “สายสีส้ม” 10-24 ก.ค. ยื่นเสนอก.ย.-คาดเซ็นสัญญาธ.ค.63
รฟม.เปิดขายซองประมูลรถไฟฟ้า “สายสีส้ม” 10-24 ก.ค. ยื่นเสนอก.ย.-คาดเซ็นสัญญาธ.ค.63
26 มิ.ย. 2563

การรถไฟฟ้าขนส่งมวลชนแห่งประเทศไทย (รฟม.) เปิดเผยว่า คณะกรรมการคัดเลือกตามมาตรา 36 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 โครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) ได้มีมติเห็นชอบเอกสารสำหรับการคัดเลือกเอกชน (Request for Proposal: RFP) และรายละเอียดการประกาศเชิญชวนเอกชนเข้าร่วมลงทุนโครงการฯ
โดยมีกำหนดการประกาศเชิญชวนฯ ระหว่างวันที่ 3 – 9 กรกฎาคม 2563 และกำหนดการจำหน่ายเอกสาร RFP ระหว่างวันที่ 10 – 24 กรกฎาคม 2563 ตั้งแต่เวลา 09.00 – 15.00 น. ณ ห้องนิทรรศการ ชั้น 1 อาคาร 1 รฟม. และมีกำหนดการให้เอกชนยื่นข้อเสนอภายในเดือนกันยายน 2563 โดยคาดว่าจะสามารถลงนามในสัญญาร่วมลงทุนได้ภายในเดือนธันวาคม 2563
สำหรับโครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย – มีนบุรี) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และ สถานียกระดับ 7 สถานี) และส่วนตะวันตก (ช่วงบางขุนนนท์ – ศูนย์วัฒนธรรมฯ) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)
ทั้งนี้ รฟม.ได้เปิดรับฟังความคิดเห็นของภาคเอกชนเพื่อประกอบการจัดทำร่างประกาศเชิญชวน ร่างเอกสารสำหรับการคัดเลือกเอกชน และร่างสัญญาร่วมลงทุน โครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) ตั้งแต่วันที่ 5 – 19 เมษายน 2563 และจัดส่งให้ รฟม. ผ่านทางไปรษณีย์อิเล็กทรอนิกส์ ตั้งแต่วันที่ 20 – 22 เมษายน 2563 โดยมีกลุ่มเป้าหมายเป็นบริษัทที่ดำเนินกิจการบริหารการเดินรถไฟฟ้าขนส่งมวลชน สถาบันการเงิน ผู้ผลิตและผู้จำหน่ายระบบรถไฟฟ้า บริษัทก่อสร้าง นักลงทุนภาคเอกชน และภาคเอกชนทั่วไปที่สนใจในโครงการทั้งในประเทศและต่างประเทศ